**XLR-pistmik**, tuntud ka kui **XLR-konnektor** ja **XLR-pistikühendus**, (X ‒ originaalse tooteseeria nimi, L *(latched/locking)* ‒ riivistatud, R (*resilient/rubber)* ‒ vastupidav sünteetilisest kummist isolatsioon) on professionaalsetes heli-, video-, ja valgustusseadmetes kasutatav pistikühendus, mille dimensioonid vastavad 2004. aastal väljatöötatud standardile IEC 61076-2-103.  Pistiku elektriliste kontaktide ühetaolise järjekorra määrab ära 1992. aasta Helitehnika Ühingu (Audio Engineering Society) spetsifikatsioon AES-14. 

XLR-pistikühenduse emaspistik ja isaspistik (kaabli otsas)XLR- pistikühenduse emaspesa ja isaspesa (seadme küljes)

Ajalugu
-------

XLR-ühenduse leiutajaks oli James H. Cannon, kes oli ka ettevõtte Cannon Electric asutaja. XLR-ühenduse üheks eelkäijaks oli Cannon Electricu originaalne Cannon X tootesari, mis üritas pakkuda lahendust rakendustele, mis nõudsid vähem ruumi võtvaid ühendusi. Algselt disainiti Cannoni X seeria ühendused sõjatööstuse jaoks, et kasutada neid näiteks lennukites või muudes masinates. See-eest hakati neid laialdaselt kasutama professionaalses meediatööstuses (raadios, televisioonikaamerates) ning sõjatööstuse jaoks hakati disainima juba alternatiivseid ühendusi. X seeria probleemiks oli lukustuse puudumise tõttu kohati ebausaldusväärne ühendus. 1950. aastaks oli valmis töötatud uus tootesari Cannon XL, mis lisas eelmise seeria pistikutele ja pesadele ka riivsüsteemi, et ühendust lukustada. Veel üheks uueks disainielemendiks XL-sarjas oli emasühenduste sees tunduvalt ettepoole tõstetud maakontakt. See tähendab, et ühendamisel tekkis maaga alati esimene ühendus ning lahtiühendamisel oli maaühendus viimane, mis katkes. See vähendas tunduvalt ühenduste tekitamisel ning katkestamisel ilmuvat staatikat ja kõrvalsignaalide mõju. 1955. aastaks oli müüki ilmunud ka Cannon XLR seeria ühendused, kus ainus erinevus oli see, et pesa kontaktid olid kaetud sünteetilise polükloropreen (neopreen) isolatsiooniga. Hiljem ilmus turule ka Cannon XLP ühendusteseeria, mis muidu oli XLR-seeriaga identne, ainult isolatsiooniks kasutati elastse kummi asemel tugevat plasti.

Tänapäeval on XLR-pistikühendus erinevates professionaalsetes seadmetes laialt kasutatav, välja on töötatud standardid, et muuta XLR-ühendusi kasutavate seadmete tootmine lihtsamaks ja universaalsemaks, ning XLR-ühenduse jaoks vajaliku riistvara tootmisega tegelevad mitmed firmad: näiteks Switchcraft, Neutrik, Amphenol ja Hirose.

2007. aastal pandi XLR-pistikühendus NAMM Foundationi poolt hallatud TECnology Hall of Fame'i.

Üldine disain
-------------

XLR-pistikühendusel võib olla kaabli otsas nii isaspistik kui ka emaspistik, vastavalt võivad seadme enda küljes olla nii isaspesa kui ka emaspesa. Heliühenduste puhul on signaali andev pool üldiselt isaspistikuna näiteks mikrofonikaabli otsas ja signaali vastuvõttev pool emaspesana mikserpuldi küljes. IEC standardi kohaselt on XLR-ühenduse väliskesta diameeter 19 mm ning pistikus/pesas on 3 kuni 7 kontakti. Siiski on olemas ka näiteks 10 kontaktiga XLR-tüüpi pistikuid , seega keeruline on leida ühest vastust XLR-pistikühenduse definitsioonile. Kõige laialdasemalt on kasutusel kolme kontaktiga XLR-ühendused, mida katavad ka IEC ja AES spetsifikatsioonid.

XLR-ühenduse eeliseks on selle võime signaali edastada kahe signaalisoonega, see tähendab sümmeetriliselt ehk balansseeritult. Seega on signaalid kaablisoontes vastandfaasis, nii et väljastpoolt indutseeritavad häirepinged kompenseeruvad vastastikku. Mõlemad signaalisooned on siis ühtlasi pesa metallkerest ja kaablivarjest elektriliselt eraldatud; nii on välditud parasiitsete mürakontuuride moodustumine. XLR-pistiku ja -pesa ehitus tagab mehaanilise riivistuse abil kindla ühenduse.

Erinevad kaabli otsas paiknevad XLR-pistikud
### XLR3

Kolme kontaktiga XLR-ühendus on enim levinud XLR-pistiku ja -pesa tüüp. Peamiselt kasutatakse seda ühendust professionaalses helitööstuses, sest see võimaldab edastada sümmeetrilist ehk tasakaalustatud helisignaali. XLR3 ühendust võib kohata stuudiomikrofonidel, võimendi sisenditel, helimikseri sisenditel, pikenduskaablitel ja paljudel teistel heliga seotud seadmetel.

|  |
| --- |
| **Kolme kontaktiga XLR-pistikühenduse joonis** |
|  |
| Kontakt | Otstarve |
| 1 | Maa, *GND* (kaabli varje, seadme kere) |
| 2 | Sümmeetrilise ühenduse korral signaali plussfaas (+, *HOT*)Ebasümmeetrilise ühenduse korral signaalikontakt |
| 3 | Sümmeetrilise ühenduse korral signaali miinusfaas (‒, *COLD*) Ebasümmeetrilise ühenduse korral maakontakt |

Nelja kontaktiga XLR-pistikühenduse emas- ja isaspesa
### XLR4

Nelja kontaktiga XLR-pistikühendusel on mitmeid kasutusalasid:

* suurematele kaameratele toitevoolu andmiseks.
* sisesidesüsteemide kõrvaklapid, kus kaks kontakti on kõrvaklappide balansseerimata monosignaali jaoks ja kaks kontakti balansseerimata mikrofoni jaoks.
* balansseeritud võimendist tuleva signaali stereo kõrvaklappidesse saatmiseks.
* lisasignaali saatmiseks koos tasakaalustatud helisignaaliga (näiteks indikaatortule põlema panemiseks, et näidata, kas mikrofon töötab).

### XLR5

Viie kontaktiga XLR-ühenduse kasutusalad:

* standardne pistikühendus DMX512 protokolli jaoks, mis on mõeldud professionaalsete valgustusseadmete ja sellega seotud varustuse juhtimiseks.
* kasutatakse suuremate heliseadmete toitmiseks.
* stereomikrofoni signaalide jaoks, kus on kaks kontaktipaari helisignaalide jaoks koos ühise maakontaktiga.
* sisesidesüsteemide kõrvaklapid, kus kaks kontakti on balansseerimata mikrofoni jaoks ja kolm kontakti balansseerimata stereosignaali jaoks (näiteks pilootide sidesüsteemid).

XLR ja Mini XLR emaspistikud

Mini XLR
--------

Üheks standardiväliseks edasiarenguks XLR-pistikühendusest on mitteametliku nimetusega Mini XLR-pistikühendus. Mini XLR on funktsionaalselt XLR-ühendusega identne, lihtsalt pesad, pistikud ja ka juhtmed on tunduvalt väiksemad. Väiksemad dimensioonid võimaldavad kasutada seda kompaktsemates seadmetes, kuid tavalisi XLR-ühendusi, mis on palju robustsemad ja vastupidavamad, see asendada ei suuda. Oma Mini XLR tüüpi ühendusi toodab näiteks Switchkraft (Tini-QG nime all), Amphenol (Mini XLR Series nime all) ja Rean (Tiny XLR nime all).

Fantoomvool
-----------

Teatud heliseadmed, näiteks kondensaatormikrofonid, vajavad töötamiseks lisavoolu. Et poleks vaja vedada toitejuhtmeid ega kasutada lisapatareisid, on võimalik seadme aktiivkomponente toita nii-öelda fantoomvooluga. Fantoomvool liigub läbi tasakaalustatud helisignaalide signaaljuhtmeid, ehk tavalisel XLR-ühendusel läbi 2. ja 3. kontakti.

Vaata ka
--------

* Moodulpistikühendus
* Pistikühendus
* Speakon-konnektor
* RCA-pistikühendus

Viited
------

1. 1 2 3  International Electrotechnical Commission (8. märts 2004). "Part 2-103: Circular connectors – Detail specification for a range ofmultipole connectors (type 'XLR')". Vaadatud 09.05.2021.
2. 1 2  Audio Engineering Society (29. juuli 2014). "AES standard for professional audio equipment —Application of connectors, part 1, XLR-type polarity and gender". Vaadatud 09.05.2021.
3. ↑  ITT Cannon. "1940s - Cannon Answers the Call for Defense". Vaadatud 09.05.2021.
4. ↑  Ray A. Rayburn (20. detsember 2017). "A brief history of the XLR connector". Originaali arhiivikoopia seisuga 25.12.2010. Vaadatud 09.05.2021.
5. ↑  Cannon (1955). "RJC-8-1955 AUDIO CONDENSED CATALOG" (PDF). Vaadatud 09.05.2021.
6. 1 2  Switchcraft. "Switchcrafti koduleht". Originaali arhiivikoopia seisuga 7.05.2021. Vaadatud 09.05.2021.
7. ↑  Neutrik. "Neutrik XLR". Vaadatud 09.05.2021.
8. 1 2  Amphenol. "Amphenoli koduleht". Vaadatud 09.05.2021.
9. ↑  Hirose. "HA Series". Vaadatud 09.05.2021.
10. ↑  "TECnology Hall of Fame 2007". 2007. Vaadatud 09.05.2021.
11. ↑  Neutrik. "NC10MXX-14-B". Vaadatud 09.05.2021.
12. ↑  BOXCAST (11. juuni 2018). "Balanced vs. Unbalanced Audio: What's The Difference?". Vaadatud 09.05.2021.
13. 1 2  Electronics Notes. "XLR Connectors". Vaadatud 09.05.2021.
14. ↑  "15V Power Supply (4pin XLR Female)". Vaadatud 09.05.2021.
15. ↑  "Telex PH-88". Vaadatud 09.05.2021.
16. ↑  "Balanced Headphones Guide". Vaadatud 09.05.2021.
17. ↑  "American National StandardANSI E1.11 – 2008 (R2018)Entertainment Technology—USITT DMX512-AAsynchronous Serial Digital DataTransmission Standard for ControllingLighting Equipment and Accessories" (PDF). 31. mai 2018. Vaadatud 09.05.2021.
18. ↑  "500VPR 10 slot Rack with Power Supply". Vaadatud 09.05.2021.
19. ↑  audio-technica. "AT8022". Vaadatud 09.05.2021.
20. ↑  Telex. "Airman series". Vaadatud 09.05.2021.
21. ↑  Rean. "Tiny XLR". Vaadatud 09.05.2021.
22. ↑  "The Basics of Phantom Power for Microphones". Vaadatud 09.05.2021.

Välislingid
-----------

* A Comprehensive Guide to Types of Audio Connectors
* Balanced vs. Unbalanced Audio: What's The Difference?
* EEVblog #616​ - How Microphone Phantom Powering Works

| * v
* r
Pistikühendused (pistik/pesa) |
| --- |
| Kõrgsagedus | 
BNC-pistikühendus • F-konnektor • N-konnektor • SMA-konnektor • QMA-konnektor • RF-konnektor • TNC-konnektor |
| Audio | 
Pulkpistik (TRS) • RCA-pistikühendus • S/PDIF • Speakon-konnektor • XLR-konnektor |
| Video | 
DisplayPort • DVI • HDMI • VGA • RCA-pistikühendus |
| Toide | 
DC-konnektor • Vooluvõrgu-pistikupesa |
| Muud | 
Bajonettühendus • Moodulpistikühendus • Pistik (elekter) • Pistikupesa • RJ-pistikühendus • USB • USB-C • VGA |